Einar Foss

Einar Philip Foss (født 29. januar 1893 i København, død 6. april 1967 i Charlottenlund) var en dansk konservativ politiker og forretningsmann.

Han var medlem av Landstinget fra 1943 til avskaffelsen av tokammersystemet ved grunnlovsendringen i 1953, deretter medlem av Folketinget for Holbæk amtskrets fra 1953 til 1957 og for Vestre storkrets i København fra 1960 til 1964. Han var formann i hovedstyret for Det Konservative Folkeparti fra 1957 til 1965. Foss var en viktig økonomisk bidragsyter, og sørget især for å finansiere små konservative aviser i Danmark.

Han var utdannet sivilingeniør (cand.polyt.) og arbeidet fra 1920 i ingeniørfirmaet F.L. Smidth & Co., som faren Alexander Foss var medeier i. Einar giftet seg i 1924 med Cordelia Smidth, som var datter av firmaets grunnlegger.

Under den tyske okkupasjonen av Danmark var Foss med i motstandsbevegelsen. I 1943 ble han også fengslet av tyskerne. Hans yngre bror Erling Foss var et av de konstituerende medlemmene av Frihedsrådet.

Einar Foss ble i 1963 utnevnt til kommandør av Dannebrogordenen.

Referanser 

Folketingsmedlemmer fra Det Konservative Folkeparti
Landstingsmedlemmer
Dannebrogordenen
Personer fra København